Stootskrapers keer terug na Distrik Ses | Netwerk24
KSA besluit Donderdag oor Moroe se lot
Ondanks hofdreigemente van Thabang Moroe se regspan, het Krieket Suid-Afrika (KSA) nie bes gegee nie en beplan dié beheerliggaam steeds dat dié geskorste uitvoerende hoof Donderdag om 10:00 voor die raad moet verskyn om te verduidelik waarom hy nie a
Belg net-net Impey se baas in Frankryk
Daar was so byna glorie vir die Suid-Afrikaanse fietsryer Daryl Impey in die eerste skof van die Critérium du Dauphiné-wedren in Frankryk.
Vrystaat begin Curriebeker op ‘skoon bladsy’
Terwyl die Vrystaat-provinsie hom vir die kruin van Covid-19-infeksies staal, gaan die Vrystaat-Cheetahs onverpoosd voort met hulle voorbereiding en hoop hulle om teen die naweek te hoor wanneer hulle met kontakoefeninge mag begin.
Verkope daal ook in Junie ná inperking verslap is
Kleinhandelsverkope het steeds in Junie, vergeleke met ’n jaar gelede, gedaal ten spyte van die inperking wat tot vlak 3 verslap is en die meeste winkels hul deure toe kon heropen.
Banke verwag reusedaling in verdienste
Absa verwag dat sy wesensverdienste per aandeel met meer as 90% gaan daal in die halfjaar tot einde Junie en First Rand is nie ver agter nie.
Minder as 2% van ondernemings kry van staat se lenings
Ten spyte van groot verwagtinge oor die staat se gewaarborgde leningskema het nog net 1,3% van die verwagte 700 000 ondernemings al daarin geslaag om ’n lening hierdeur te kry.
Stootskrapers keer terug na Distrik Ses
Deur Murray La Vita 23 Julie 2020 06:30
Hy het gedink die ou Distrik Ses is met die grond gelyk gemaak, maar dele van dié buurt het klaarblyklik behoue gebly en is nou besig om deur stootskrapers blootgelê te word, skryf Murray La Vita.
Deel van vermoedelik ’n ou hotel wat pas deur stootskrapers blootgelê is. Foto: Murray La Vita
“Kyk hierdie linoleum-teëls; dalk was dit die danssaal,” sê my vriendin.
Ons staan in die boonste deel van die ou Distrik Ses tussen Nelson Mandela-rylaan (voorheen De Waal-rylaan) en Constitutionstraat. Tafelberg lê die horison vol.
Hier was tot onlangs net gras en fynbos, maar nou is stootskrapers besig om dié stuk aarde om te dolwe. Die terrein word voorberei vir nuwe woonstelblokke en huise soos dié wat reeds oor die afgelope jare in die onderste deel van Distrik Ses gebou is.
Dit is die eerste keer dat dele van die geboue in Distrik Ses weer blootgelê word; dat hulle uit die grond te voorskyn kom en die winterson op hulle skyn.
Ons het gedink al die geboue is in die jare sestig en sewentig en vroeë tagtigs tydens die gedwonge verskuiwing van mense na plekke soos Mitchells Plain, Belhar, Bonteheuwel, Manenberg, Guguletu, Valhalla en Hanover Park, plat gestoot.
Eens ’n hotel
Stootskrapers aan die grawe in die boonste deel van die ou distrik Ses. Foto: Murray La Vita
Dele van die linoleumvloer is ongeskonde, maar op ander dele is die swart skaafmerke van ’n stootskraper se laaigraaf sigbaar.
Die mure is liggroen. Aan die punt van die murasie is ook ’n donker ketelkamer met die groot ketel nog daarbinne sigbaar. Dit sou warm water aan die gebou verskaf het.
Vroeër die middag het die jong voorman Ayanada (onder wie se masker ’n bokbaardjie uitgesteek het) vir ons gesê dit was eens ’n hotel.
Ek wonder of daardie uitsig ooit kon opmaak vir waarop sy blik al dekades lank hier in die middelgrond val: ’n rustige grasveld waaronder sy huis begrawe lê.
Volgens Ayanda het ’n ou man wat hoër op in een van die woonstelblokke woon wat op hierdie grond uitkyk, vir hom vertel van die hotel.
Die man het – soos ons – na die uitgrawings kom kyk. Hy het jare gelede hier gewoon. Ná die gedwonge verskuiwings het hy in die woonstelle gaan bly van waar hy elke dag kon kyk waar sy huis eens gestaan het.
Die woonstel waarin hy woon, is een van daardie ry blokke wat ná die Tweede Wêreldoorlog deur die Kaapstadse stadsraad vir terugkerende soldate en hul mense gebou is. Later het dit die tuiste van stadsraadwerkers geword.
Vanuit sy woonstel sou die ou man ook ’n mooi uitsig op die stad, die hawe en Tafelbaai hê. Ek wonder of daardie uitsig ooit kon opmaak vir waarop sy blik al dekades lank hier in die middelgrond val: ’n rustige grasveld waaronder sy huis begrawe lê.
Ons stap na ’n ander murasie waarvan dele van die vrolike ligpienk mure nog sigbaar is. My vriendin tel ’n reghoekige stukkie rooi glas op en sê dit was dalk deel van ’n deur. Sy hou dit op teen die blou lug en die son. Ook ek kyk deur die stukkie glas en sien hoe die wêreld rooskleurig getint word.
Dit is stil. ’n Ent van ons af klink die stemme op van mense wat vir hulle tydelike woonplekke geprakseer het uit sinkplaat, hout, stukke plastiek en ou matte.
Dit herinner aan die ruïnes van Herculaneum en Pompeii.
Ayanda sê van hulle het tot onlangs nog hier gewoon waar ons nou staan. Maar toe die stootskrapers kom, moes hulle inderhaas hul blyplekke verder oos skuif. Hulle sal later ook van daar af moet padgee wanneer die stootskrapers daardie stuk aarde begin omdolwe.
Wanneer ons in die motor klim, wys my vriendin vir my die twee skerfies blou-en-wit porselein wat sy in die grond tussen die murasies gekry het. Sy sê wat ons nou gesien het, herinner haar aan die ruïnes van Herculaneum en Pompeii, daardie Romeinse stede in die Baai van Napels wat onder lawa en as begrawe is tydens die uitbarsting van die vulkaan op berg Vesuvius.
Die liggroen mure van ’n murasie. Foto: Murray La Vita
Tuis wys sy vir my ’n katalogus van The District Six Public Sculpture Project van April 1997. Daarin verskyn ’n foto van een van die laaste geboue wat in Distrik Ses vernietig is. Die byskrif: “This house was gift-wrapped for the demolishers in red and blue ribbons during a night in 1982.”
Onder dié foto is ’n essay deur Emma Bedford en Tracy Munnik. Hulle skryf: “The need to remember every detail of what has been lost haunts those who have lost it: the instinct of the amputee to exercise the absent limb. The urgent desire to re-establish the security of what is known and familiar; of that which reminds you of yourself, and says to others that you exist.”
Elders in die katalogus is ’n foto van Mustafa Maluka se werk. Dit bestaan uit die naam District Six wat in groot wit letters in die veld (waar ons netnou was en waaruit murasies nou te voorskyn begin kom) opgerig is.
Dit is ’n skreiende nabootsing van die Hollywood-teken teen die Hollywoodheuwels. Die titel is “Hollywood” – District Six.
Ek dink aan Dory Previn se triestige lied “Mary C. Brown and the Hollywood Sign”. Sy sing oor ’n jong vrou wat haarself aan die H van Hollywood opgehang het omdat sy nie werk as ’n aktrise kon kry nie.
Die duiwe keer terug
’n Uitsig op die stad en hawe uit Distrik Ses. Foto: Murray La Vita
Wyle dr. Neville Alexander beskryf in sy bydrae wat hom die meeste ontroer het toe hy in die Distrik Ses- grondrestitusie-saak as fasiliteerder opgetree het.
’n Man van Manenberg het een aand in die saal van die Holy Cross Katolieke Kerk, een van die kerke van Distrik Ses wat gespaar is, opgestaan en gesê:
“Ek kan hulle amper alles vergewe, maar wat ek nooit kan vergeet nie is die angs en pyn van my (wedvlug)duiwe nie . . . Hoe hard ek ook al probeer het, kon ek vir jare nadat ek uit Distrik Ses geskop is nie my duiwe leer om na Manenberg terug te keer nie. Hulle het elke keer na Distrik Ses toe teruggevlieg – vir hulle was dít hul tuiste. Wat kan ek hieraan doen? Is daar enige vergoeding vir dié soort ding?”
Ek onthou ’n soortgelyke verhaal wat Noor Ebrahim aan my vertel het oor sy duiwe wat telkens na Distrik Ses teruggekeer het.
Dit gryp ook vir mý aan die hart. Ek onthou ’n soortgelyke verhaal wat Noor Ebrahim aan my vertel het oor sy duiwe wat telkens na Distrik Ses teruggekeer het.
Ek besluit om eers die katalogus toe te maak. Dan val my oog op William Hewett se kunswerk.
Hy het met stukke wit lap dié woorde uit ’n gedig van Adam Small teen ’n draadheining aangebring:
Daa wassie net klip en concrete nie . . .
Mure sonder mense? Nai . . .
Daa was oek ons
Meer oor: Neville Alexander | Murray La Vita | Noor Ebrahim | Belhar | Mitchells Plain | Distrik Ses | Manenberg | Hanover Park | Bonteheuwel | Valhalla | Guguletu | Gedwonge Verskuiwings
Covid-19: ‘Leiers gewaarsku teen tsoenami’
Nóg 3 in Gauteng oor beweerde onreëlmatighede geskors
Onwettige besettings in Tshwane neem toe
‘Rusland se entstof deel van politieke magspel’
DAG 139: Tekens dat pandemie sy piek bereik het